REGULAMENTUL (CE) NR. 463/2008 AL COMISIEI
din 28 mai 2008
de rectificare a Regulamentului (CE) nr. 1484/95 în ceea ce privește prețurile reprezentative în sectorul cărnii de pasăre și în cel al ouălor și pentru albumina din ouă modificat prin Regulamentul (CE) nr. 346/2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a piețelor în sectorul ouălor (1), în special articolul 5 alineatul (4),
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (2), în special articolul 5 alineatul (4),
având în vedere Regulamentul (CEE) nr. 2783/75 al Consiliului din 29 octombrie 1975 privind regimul comun de comercializare a ovalbuminei și lactalbuminei (3), în special articolul 3 alineatul (4),
întrucât:
(1)
În urma unei verificări, s-a constatat o eroare în anexa la Regulamentul (CE) nr. 346/2008 al Comisiei (4) de modificare a prețurilor reprezentative în sectorul cărnii de pasăre și în cel al ouălor, precum și pentru ovalbumină fixate prin Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de stabilire a drepturilor de import suplimentare în sectoarele cărnii de pasăre și ouălor și pentru albumina din ouă (5). Este necesar, prin urmare, să se rectifice eroarea în cauză.
(2)
Având în vedere că prețurile reprezentative și garanțiile fixate care rezultă în urma rectificării sunt favorabile importatorilor, este necesar să se prevadă aplicarea prezentului regulament cu începere de la data de aplicare a Regulamentului (CE) nr. 346/2008. În ceea ce privește codurile produselor care se află în această situație, este necesar să se prevadă rambursarea taxelor percepute în plus în conformitate cu articolul 236 din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (6) și cu dispozițiile de aplicare aferente prevăzute de Regulamentul (CEE) nr. 2454/93 al Comisiei (7).
(3)
Prin urmare, este necesară rectificarea în consecință a Regulamentului (CE) nr. 1484/95 astfel cum a fost modificat prin Regulamentul (CE) nr. 346/2008.
(4)
Măsurile prevăzute în prezentul regulament sunt conforme cu avizul Comitetului pentru gestionarea cărnii de pasăre și a ouălor,
ADOPTĂ PREZENTUL REGULAMENT:
Articolul 1
Prețurile reprezentative și garanțiile aplicabile unora dintre produsele enumerate în anexa I la Regulamentul (CE) nr. 1484/95 astfel cum a fost modificat prin Regulamentul (CE) nr. 346/2008 se rectifică în conformitate cu anexa la prezentul regulament.
Articolul 2
În cazurile în care prețurile reprezentative și garanțiile care rezultă din prezentul regulament sunt mai avantajoase pentru importatori decât cele care figurează în anexa la Regulamentul (CE) nr. 346/2008, biroul vamal unde a avut loc înscrierea în evidența contabilă procedează, la cererea celui interesat, la rambursarea parțială a taxelor vamale percepute în plus pentru produsele originare din țările terțe în cauză și puse în liberă circulație în perioada de aplicare a regulamentelor rectificate. Cererile de rambursare trebuie introduse până cel târziu în ultima zi a celei de-a treia luni de la intrarea în vigoare a prezentului regulament, însoțite de declarația de punere în liberă circulație pentru importul respectiv.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 18 aprilie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 mai 2008.